b'\n_START_ARTICLE_\nVictor Teixeira\n_START_SECTION_\nKarate\n_START_PARAGRAPH_\nTeixeira aloitti kyokushinin harjoittelemisen 9-vuotiaana set\xc3\xa4ns\xc3\xa4 innostamana. Nelj\xc3\xa4 vuotta my\xc3\xb6hemmin h\xc3\xa4n saavutti Hollannin nuorten mestaruuden 1996 ja voitti saman turnauksen my\xc3\xb6s vuosina 1998, 1999 ja 2001, jonka j\xc3\xa4lkeen Teixeira alkoi kilpailla aikuisten tasolla._NEWLINE_H\xc3\xa4n voitti Belgiassa Flanderin mestaruuskilpailut vuosina 2000 ja 2004. Teixeira saavutti my\xc3\xb6s Saksassa hopeaa pienemm\xc3\xa4ss\xc3\xa4 turnauksessa vuonna 2004 ja otteli samana vuonna ensimm\xc3\xa4ist\xc3\xa4 kertaa EM-kilpailuissa Riesassa, Saksassa. H\xc3\xa4n sijoittui viidenneksi alle 70-kiloisten sarjassa. Teixeira voitti ensimm\xc3\xa4ist\xc3\xa4 kertaa Alankomaiden mestaruuden 2005 ja sijoittui saman vuoden EM-kilpailuissa viidenneksi._NEWLINE_H\xc3\xa4n jatkoi menestyst\xc3\xa4\xc3\xa4n vuonna 2006 ja voitti toisen kerran Alankomaiden mestaruuden, lis\xc3\xa4ksi EM-kilpailuissa Barcelonassa Teixeira saavutti pronssia._NEWLINE_Vuonna 2007 Teixeira osallistui vain yhteen turnaukseen. H\xc3\xa4n kilpaili ensimm\xc3\xa4ist\xc3\xa4 kertaa World Openissa, Tokiossa, jossa Teixeiran turnaus p\xc3\xa4\xc3\xa4ttyi toisella kierroksella.\n_START_SECTION_\nEM-hopeaa (2008\xe2\x80\x932010)\n_START_PARAGRAPH_\nVuodet 2008\xe2\x80\x932010 Teixeira saavutti EM-kilpailuissa menestyst\xc3\xa4, mutta j\xc3\xa4i loppuottelussa aina hopealle. H\xc3\xa4n saavutti kolmannen kerran Alankomaiden mestaruuden vuonna 2008. Sit\xc3\xa4 vastoin Teixeira sai ensimm\xc3\xa4isen EM-hopeamitalin Vitoriassa, Espanjassa. H\xc3\xa4n h\xc3\xa4visi loppuottelussa Piotr Moczydlowskille. Teixeira kilpaili my\xc3\xb6s ensimm\xc3\xa4ist\xc3\xa4 kertaa European Openissa, jossa h\xc3\xa4n sijoittui viidenneksi._NEWLINE_Sama toistui my\xc3\xb6s 2009, kun Teixeira voitti Alankomaiden mestaruuden nelj\xc3\xa4nnen kerran urallaan. Kiovan EM-kilpailuissa h\xc3\xa4n eteni toistamiseen loppuotteluun, jossa Teixeira h\xc3\xa4visi t\xc3\xa4ll\xc3\xa4 kertaa Jevgen Jakovenkolle._NEWLINE_2010 Teixeira saavutti viidennen per\xc3\xa4kk\xc3\xa4isen Alankomaiden mestaruuden. My\xc3\xb6s EM-kilpailuissa h\xc3\xa4n eteni alle 70-kiloisten sarjassa kolmannen kerran loppuotteluun. Teixeira kuitenkin h\xc3\xa4visi my\xc3\xb6s kolmannen kerran per\xc3\xa4kk\xc3\xa4in loppuottelun, t\xc3\xa4ll\xc3\xa4 kertaa Stanislav Romancheville. H\xc3\xa4n voitti ensimm\xc3\xa4ist\xc3\xa4 kertaa Los Angelesissa Yhdysvaltain mestaruuden, sek\xc3\xa4 Ranskan Openin.\n_START_SECTION_\nWorld Open ja kilpaileminen muissa j\xc3\xa4rjest\xc3\xb6iss\xc3\xa4\n_START_PARAGRAPH_\nTeixeira osallistui toista kertaa World Openiin 2011. Edellisen turnauksen tapaan h\xc3\xa4n eteni toiselle kierrokselle johon my\xc3\xb6s h\xc3\xa4nen turnauksensa p\xc3\xa4\xc3\xa4ttyi._NEWLINE_Vuoden 2011 j\xc3\xa4lkeen Teixeira alkoi kilpailemaan Kyokushinin muissa j\xc3\xa4rjest\xc3\xb6iss\xc3\xa4. H\xc3\xa4n saavutti All Japan Kyokushin Cupin 2012 IBKO-j\xc3\xa4rjest\xc3\xb6ss\xc3\xa4 alle 75-kiloisten sarjassa. Teixeira voitti my\xc3\xb6s 2012 WKO-j\xc3\xa4rjest\xc3\xb6n Shinkyokushin Alankomaiden mestaruuden alle 70-kiloisten sarjassa. H\xc3\xa4n voitti Euroopan-mestaruuden KWF-liitossa 2012. Espanjassa j\xc3\xa4rjestetyn EM-kilpailun loppuottelussa Teixeira voitti Artem Solovyevin.'